ஜெயசங்கர் அவர்கள் தனது முன்னுரையில் பின்வருமாறு குறிப்பிடுகின்றார். “மனித சமூகங்கள் எதிர் கொள்ளும் இனம் மதம் மொழி வர்க்கம் சாதி என்கின்ற எந்தவகையான முரணப்பாடுகளிலும் போராட்டங்களிலும் அதன் இரு பக்கங்களிலும் ஆண்களின் இருப்பும் இயக்கமுமே இருந்து வருகின்றது. ஒடுக்குபவர்களாகவும் ஒடுக்கப்படுபவர்களாகவும் ஆண்களே தோற்றம் கொண்டிருப்பர். இதில் பெண்களது இடமும் குரலும் ஓரங்கட்டப்பட்டதாகவும் மௌனிக்கப்பட்டதாகவும் அல்லது பாதிக்கப்பட்டவராக காட்டப்படுவதன் ஊடாக ஆண்களின் தரப்புக்கு வலு சேர்ப்பவையாக வனையப்பட்டிருக்கும்.” இருப்பினும் “ஒடுக்கும் தரப்புள்ளும் ஒடுக்கப்படும் தரப்புள்ளும் பால்நிலை அடிப்படையில் ஒடுக்கப்பட்டுக் கிடக்கும் பெண்களது இடம் பால்நிலை சமத்துவத்துக்கான முன்னெடுப்புக்களில் வெளிப்படையாக நேரடியாக அவர்களது குரலாக வெளிப்படுகின்றது.” என்கின்றார். இந்த உண்மையானது சமூகத்தில் குறிப்பாக கடந்த கால ஈழப் போராட்டத்தில் பெரும்பாலும் உணரப்படவோ புரிந்து கொள்ளப்படவோ இல்லை. ஆகவே இதைப் புரிந்து கொள்வதற்கு நமது ஆண்மைய சிந்தனையில் மாற்றங்களை ஏற்படுத்த வேண்டும். அதையே மூன்றாவது கண் நண்பர்கள் ஒரு செயல் வடிவமாக வாழ்வு முறையாக முன்னெடுக்கின்றனர்.